
סדר היום:	1.	צו הגבלת הפרסומת למוצרי טבק לעישון (שינוי נוסח האזהרה), התשס"א-2001 - בקשה לדיון מחדש ודיון מחדש.


נכחו:

חברי הוועדה: 	אברהם פורז - היו"ר
קולט אביטל

מוזמנים:	אורן גלעד	-	רכז תקשורת, אגף תקציבים, משרד האוצר
אבי גרובר	-	יועץ לשרה ציפי לבני
אורית לרנר	-	לוביסטית, זכייני ערוץ 2

ייעוץ משפטי:  	אתי בנדלר

מנהלת הוועדה:	לאה ורון

רשמה:	אירית שלהבת



צו הגבלת הפרסומת למוצרי טבק לעישון (שינוי נוסח האזהרה), התשס"א-2001
בקשה לדיון מחדש ודיון מחדש


היו"ר אברהם פורז:

	הנושא השני שעל סדר יומנו הוא צו הגבלת הפרסומת למוצרי טבק לעישון (שינוי נוסח האזהרה), התשס"א-2001 - בקשה לדיון מחדש ודיון מחדש.

	אנחנו מעלים את הנושא לדיון מחודש. זה עניין טכני לגמרי. יש רוב לדיון מחודש.

	גברתי היועצת המשפטית, מה את רוצה לומר לנו?

אתי בנדלר:

	בישיבת ועדה שהתקיימה ב-29 באוקטובר בעניין צו הגבלת הפרסומת למוצרי טבק לעישון (שינוי נוסח האזהרה), התשס"א-2001, ממלאת מקום יושב-ראש הוועדה, חברת הכנסת נחמה רונן הגיעה לאיזה הסדר עם כל הגופים, לפיו השינוי בנוסחי אזהרה המופיעים בשלטים יכנס לתוקפו בתחילת נובמבר. החוק קובע שהצו יכנס לתוקפו כעבור 8 חודשים מיום פרסומו. לפיכך סוכם שהצו ישלח לפרסום באמצע חודש פברואר, כדי שהוא יתפרסם בתחילת חודש מרס, דבר שיגרום לכך שהוא יכנס לתוקפו בתחילת חודש נובמבר.

	דא עקא שכדי שהוא ישלח לפרסום באמצע חודש פברואר צריך השר לחתום עליו באותו מועד. עקב הבחירות הממשמשות ובאות נראה שהשר הנוכחי לא יהיה השר באמצע חודש פברואר, דבר שיגרום לכך שיהיה צורך להתחיל את כל ההליכים מחדש.

	לפיכך --- 

לאה ורון:
	
	מאחר ואנחנו מאוד יעילים בוועדת הכלכלה ואנחנו רוצים לקדם את העניין ---

היו"ר אברהם פורז:

	מה המועד החדש שאנחנו רוצים לקבוע?

אתי בנדלר:

	המועד החדש שאנחנו מבקשים הוא: "יפורסם במועד הקרוב ביותר לפני ה-15 בפברואר 2003", כשה-15.2 חל בשבת. כלומר, זה יפורסם בשבוע שקודם ל-15.2.2003 כך שזה יכנס לתוקפו במחצית הראשונה של חודש אוקטובר.

היו"ר אברהם פורז:

	האם ברור לחלוטין שעד אז השר שצריך לחתום הוא שר הבריאות הנוכחי, מר נסים דהן?

אתי בנדלר:

	כן. 


היו"ר אברהם פורז:

	מתי לאחר הבחירות מתכנסת ועדת הכנסת? אבל במילא בינתיים הוא נשאר שר.

אתי בנדלר:

	ב-17 בפברואר. לכן הצו יכנס לתוקפו, אם הכל יילך לפי התסריט הזה, במחצית הראשונה של חודש אוקטובר.

היו"ר אברהם פורז:

	אנחנו מסכימים. על דעת חברת הכנסת קולט אביטל ועל דעתי אנחנו מאשרים את השינוי האמור.

קולט אביטל:

	ובא לציון גואל.

היו"ר אברהם פורז:

	תודה רבה.

